Synkende tillit til at politiet kan avverge terrorangrep mot Norge
* Fredag 20. februar svarte fire av ti spurte (39 prosent) ja på spørsmålet om de har tillit til om politi- og sikkerhetstjenester kan avverge et terrorangrep mot Norge. * Torsdag 24. juli i fjor svarte fem av ti nordmenn (50 prosent) ja på nøyaktig samme spørsmål. Også da var det norske folk preget av en situasjon med sterk oppmerksomhet rettet mot terror. Det var kjent at det forelå en terrortrussel mot Norge. Politiets sikkerhetstjeneste hadde mottatt informasjon om at en terrorgruppe hadde reist fra Syria for å gjennomføre et terrorangrep i Vesten. Nå, syv måneder etter, har folk terrorangrepene i København og Paris ferskt i minnet. Justis- og politiminister Anders Anundsen (Frp) er ikke veldig overrasket over at nordmenn svarer at de har synkende tillit til hans egne sikkerhetsetaters evne til å avverge terror.– Vi opplever et krevende trusselbilde og hendelsene i Canada, Frankrike og Danmark viser at det er meget krevende å avverge denne typen terror. Jeg er ikke sikker på at undersøkelsen i realiteten viser redusert tillit til politi og sikkerhetstjeneste, men kanskje en økende erkjennelse av hvor komplisert det faktisk er å avverge denne formen for terror, sier Anundsen til VG. Målingen viser at det også er flere som svarer et tydelig nei på at de ikke har tillit til at politi- og sikkerhetstjenester vil avverge et terrorangrep nå enn i sommer.Samtidig svarer hele 73 prosent av de spurte ja på spørsmålet om den siste tidens terror-angrep øker sjansene for et terroranslag i Norge. Justisministeren finner det riktig å minne om at politiet aldri tidligere har vært så innrettet mot å avverge terror. – Hverken politi eller sikkerhetstjeneste har aldri vært bedre rustet til å forebygge og avverge terror enn de er i dag. Politiet er styrket vesentlig siden regjeringsskiftet og de er for tiden bevæpnet. Det siste for å sikre rask innsats og evne til egenbeskyttelse dersom vi rammes av terror, sier Frp-statsråden til VG. Samtidig viser underlagstallene i VGs måling at det er Frps egne velgere og sympatisører som har minst tillit til politiets beskyttelsesevne mot terror. 61 prosent av Frp-sympatisørene svarer nei på om de har tillit til at politiet kan avverge terror i Norge.Leder Hadia Tajik (Ap) i Stortingets justiskomite, tror både den tidsnære terrorhandlingen i nabolandet Danmark og terroren i regjeringskvartalet og på Utøya i 2011, påvirker folks tillit til beredskapen. – København er nært både i tid og geografi. Det kan hende at det også bringer frem minner om hvor kolossalt beredskapen sviktet 22. juli 2011 hos oss selv, sier Hadia Tajik. Hun mener det ikke er uvanlig at folks tillit til politiets evne til å avverge terror svikter etter konkrete, skremmende hendelser.– Men det er en viktig oppgave, både for politi og politikere, å sørge for at vi som land har best mulig forutsetninger for å avverge terror, minner hun om. – Hva ville du selv ha svart på spørsmålet om tillit til politets evne til å avverge et terrorangrep? – Jeg har tillit til vårt politi og våre sikkerhetstjenester. Jeg ser også at de bare kan yte så bra som de settes i stand til å gjøre. Det er også grunnen til at Ap håper at regjeringen og Venstre vil strekke seg for å få til en tverrpolitisk politireform, som bidrar til å frigjøre mer politikraft, og som svarer skikkelig på Gjørv-kommisjonens hovedkritikk om at kultur og ledelse var de svakeste punktene i 22. juli-beredskapen, svarer Hadia Tajik. Underlagstallene i Infactmålingen viser også at det er menn som både har mest (45 prosent) og minst (36 prosent) tillit til at politiet kan avverge en terrorhandling. Kvinnene i undersøkelsen er mye mer usikre, og har en vet-ikke-andel på 38 prosent, mens 34 prosent svarer ja og 28 prosent - nei på om de har tillit til om politiet er i stand til å avverge et terrorangrep mot Norge.
Stadig færre nordmenn har tillit til at sikkerhetstjenestene kan avverge et terrorangrep mot Norge, viser en Infact-måling for VG. Justisministeren mener målingen er en erkjennelse av hvor krevende det er å forhindre terror.